สังคมข่าวหุ้น
*ตลาดหุ้นไทยช่วงนี้เข้าสู่สภาวะพักฐาน แม้ว่าจะมีการรีบาวด์บ้าง แต่แรงขายของนักลงทุนต่างชาติยังคงต่อเนื่อง หนักที่สุดในภูมิภาค  จากสถิติเดิมเดือน ก.พ. ตลาดหุ้นมักจะซึม ประกอบกับดัชนีได้ปรับตัวขึ้นมาอย่างต่อเนื่องตั้งแต่ปลายปีที่ผ่านมา ขณะที่นักลงทุนกังวล การขึ้นดอกเบี้ยของเฟดในเดือน มี.ค.นี้ คาดว่าเฟดจะปรับขึ้นดอกเบี้ย 3-4 ครั้งในปีนี้  เริ่มจากการประชุมในเดือน มี.ค.นี้ ซึ่งเป็นการประชุมนัดแรกภายใต้ประธานเฟดคนใหม่ เจอโรม พาวเวล ทำให้คาดว่าเงินจะไหลออกกลับไปสหรัฐฯ ดัชนีแกว่งในกรอบแคบ แนวรับ 1,780 จุด แนวต้าน 1,810 จุด
14 ก.พ. 2561

เกียรติก้อง ว่องไวยากร
*หุ้นไทยเข้าสู่ภาวะพักฐาน
*ตลาดหุ้นไทยช่วงนี้เข้าสู่สภาวะพักฐาน แม้ว่าจะมีการรีบาวด์บ้าง แต่แรงขายของนักลงทุนต่างชาติยังคงต่อเนื่อง หนักที่สุดในภูมิภาค  จากสถิติเดิมเดือน ก.พ. ตลาดหุ้นมักจะซึม ประกอบกับดัชนีได้ปรับตัวขึ้นมาอย่างต่อเนื่องตั้งแต่ปลายปีที่ผ่านมา ขณะที่นักลงทุนกังวล การขึ้นดอกเบี้ยของเฟดในเดือน มี.ค.นี้ คาดว่าเฟดจะปรับขึ้นดอกเบี้ย 3-4 ครั้งในปีนี้  เริ่มจากการประชุมในเดือน มี.ค.นี้ ซึ่งเป็นการประชุมนัดแรกภายใต้ประธานเฟดคนใหม่ เจอโรม พาวเวล ทำให้คาดว่าเงินจะไหลออกกลับไปสหรัฐฯ ดัชนีแกว่งในกรอบแคบ แนวรับ 1,780 จุด แนวต้าน 1,810 จุด
* MSCI รอบล่าสุดยังไม่ปรับเพิ่มน้ำหนักตลาดหุ้นไทย คงไว้ที่ 2.4% แต่รายตัว MINT ของวิลเลียม เอ็ลล์วู๊ด ไฮเน็ค  ประธานเจ้าหน้าที่บริหาร  และ IVL  ภายใต้การบริหารของอาลก โลเฮีย ประธานเจ้าหน้าที่บริหารกลุ่มบริษัทได้ปรับขึ้น งานนี้ต่างชาติจ้องตาเป็นมัน ทยอยเก็บก่อนมีผลบังคับใช้ปลายเดือนนี้ ส่วน TMB น่าเศร้าถูกลดน้ำหนักลงทุน
*ตรุษจีนปีนี้  นักวิเคราะห์มองว่า SPA ภายใต้การบริการของ ประเสริฐ จิราวรรณสถิต  กรรมการผู้จัดการ มีแนวโน้มกำไรสุทธิไตรมาสแรกโดดเด่นต่อเนื่อง   จากเทศกาลตรุษจีนที่หนุนให้จำนวนนักท่องเที่ยวจีนจะเข้ามาในไทยเพิ่มมากขึ้น วีระศักดิ์ โควสุรัตน์ รมว.การท่องเที่ยวและกีฬา คาดว่า ในช่วงเทศกาลตรุษจีนที่จะถึงนี้ จะมีนักท่องเที่ยวชาวจีนมาเที่ยวเพิ่มถึง 10%  เพราะเทศกาลตรุษจีนในประเทศไทยติดอันดับโลก
*หุ้นกลุ่มพลังงาน เริ่มชะลอตัว หลังจากที่สัญญาน้ำมันดิบล่วงหน้า WTI ร่วงลงกว่า 2% หลุดระดับ 60 ดอลลาร์ในวานนี้ เป็นครั้งแรกในรอบ 6 สัปดาห์ และเป็นครั้งแรกในปีนี้ โดยราคาน้ำมันปรับตัวลงเป็นวันที่ 6 ติดต่อกัน ขณะที่ราคาน้ำมันในสัปดาห์นี้ร่วงลง 8.5% และมีแนวโน้มทำสถิติทรุดตัวลงมากที่สุดรายสัปดาห์ในรอบ 10 เดือน กลุ่มปตท.ของเฮียเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บมจ.ปตท. คงซึมๆ ไปอีกระยะหนึ่ง หลังจากที่ก่อนหน้านี้เป็นตัวนำตลาดฯ รอหมดช่วงพักฐานไปก่อนค่อยมาลุ้นกันใหม่
*MTLS หรือ เมืองไทย ลิสซิ่ง เขาแน่จริงๆ เฮียชูชาติ ไม่ได้โม้ พูดจริงทำจริง บอกว่านิวไฮก็นิวไฮตามสั่ง เติบโตขึ้นทุกไตรมาส ขยายสาขากันพรึ่บ สวนทางกับแบงก์ที่ลดสาขา เพราะต้นทุนลีสซิ่งต่ำกว่ามาก พนักงานในสาขาแค่ 2-3 คน แต่แบงก์ไม่ต่ำกว่า 10 คน ทำให้เฮียแกเร่งขยายสาขาปูพรมไปทั่วประเทศ ดันกำไรพุ่งพรวด แม้ว่าคู่แข่งอย่าง SAWAD จะตามมาติดๆ ก็ไม่หวั่น ตลาดยังมีที่ว่างเพียงพอให้แบ่งกันจริงมั้ย
*กลุ่มสื่อสารรับข่าว คสช.เตรียมใช้ ม.44 ออกมาตรการช่วยเหลือผู้ประกอบกิจการโทรคมนาคม คลื่น 900 MHz และ 1800 MHz ด้วยการขยายเวลาชำระค่าธรรมเนียมใบอนุญาตงวดที่ 4 เป็นเวลาที่ไม่เกินกึ่งหนึ่งของระยะเวลาใบอนุญาตกำหนดไว้ หรือ 5 ปี  งานนี้ถือเป็นข่าวบวกต่อ ADVANC และ TRUE ของเฮีย ศุภชัย เจียรวนนท์แน่นอน
*นักลงทุนยังคาใจ TTCL  บมจ.ทีทีซีแอล แม้ว่าจะออกมาชี้แจงหลายรอบ ล่าสุดบอกว่าโตโย เอ็นจิเนียริ่ง คอร์ปอเรชั่น ขายหุ้นให้กับนักลงทุนสถาบัน ผ่านทาง Nomura International HK Limited แต่ก็ไม่บอกว่าเป็นใคร กลายเป็นผู้ไม่ประสงค์ออกนาม แต่มีตังค์เยอะ ช่วงนี้กอบชัย ธนสุกาญจน์ รองประธานเจ้าหน้าที่บริหารและผู้บริหารสายงานการเงินและบัญชี บริษัท ทีทีซีแอลหายหน้าหายตาไป น่าจะออกมาเคลียร์ชัดจัดใหญ่กันสักที
*ธนาคารไทยพาณิชย์ แต่งตั้ง ดร.ยรรยง ไทยเจริญ ดำรงตำแหน่ง รองผู้จัดการใหญ่ ผู้บริหารสูงสุด Economic Intelligence Center (EIC)  มีผลตั้งแต่วันที่ 13 กุมภาพันธ์ 2561 จะเข้ามารับหน้าที่ในการบริหารภาพรวมของศูนย์วิจัยเศรษฐกิจและธุรกิจ ซึ่งเป็นหน่วยงานกลยุทธ์ของธนาคารไทยพาณิชย์ในการสร้างงานวิเคราะห์ วิจัยที่เป็นประโยชน์ต่อลูกค้า ผู้บริหาร และบุคลากรของธนาคาร และก่อนร่วมงานกับธนาคาร ดร.ยรรยง มีประสบการณ์ทำงานที่ธนาคารแห่งประเทศไทย ในตำแหน่ง ผู้อำนวยการฝ่ายนโยบายการเงิน สายนโยบาย และที่ตลาดหลักทรัพย์ฯ ในตำแหน่ง ผู้อำนวยการสถาบันวิจัยเพื่อตลาดทุน